Diari Oficial de la Generalitat Valenciana


Sumari del DOGV 4031, del 28-06-2001 (2001/6132)

Informació pública de la subhasta de béns embargats a Sinor, SA.
----------------------------------------------------------------

### Dades del document

Número de DOGV
:   4031

Data del DOGV
:   28-06-2001

Secció del DOGV
:   V. ALTRES ANUNCIS - G) ALTRES ASSUMPTES

Número del document
:   2001/6132


Organisme emissor
:   Agència Estatal d'Administració Tributària. Delegació de València

Tipus de document
:   Anunci

Informació pública de la subhasta de béns embargats a Sinor, SA. [2001/F6132]
  
El cap de la Dependència Regional de Recaptació de l'Agència Estatal d'Administració Tributària de València, fa saber:
  
Que de conformitat amb el que s'estableix en l'article 146 del Reglament General de Recaptació, aprovat pel Reial Decret 1.648/1990, de 20 de desembre, havent-se dictat acord amb data 1 de juny de 2001, en què es decreta la venda dels béns embargats en procediment administratiu de constrenyiment, seguit contra el deutor, Sinor, SA, amb NIF G09143621, es disposa la venda dels béns que es detallaran al final, mitjançant subhasta que tindrà lloc el dia 12 de setembre de 2001, a les 09.00 hores, a la Delegació de l'AEAT de Castelló, situada a la plaça de l Hort dels Soguers, 4.
  
En compliment de l'article 146 del reglament esmentat, es publica aquest anunci i s'adverteix les persones que vulguen prendre part en la subhasta, del següent:
  
1. Els béns a subhastar estan afectats per les càrregues i gravàmens que figuren en la descripció dels béns, i que consten en l'expedient, les quals queden subsistents sense que puga aplicar-se a la seua extinció el preu de la rematada.
  
2. La subhasta se suspendrà en qualsevol moment anterior a l'adjudicació dels béns si es realitza el pagament del deute, interessos i costes del procediment.
  
3. Els licitadors podran enviar o presentar les seues ofertes en sobre tancat des de l'anunci de subhasta fins a una hora abans del començament d'aquesta, sense perjudici que puguen participar personalment en la licitació amb postures superiors a la del sobre. Aquestes ofertes, que tindran el caràcter de màximes, seran registrades en el Registre General de la Delegació de l'AEAT, i hauran d'anar acompanyades de xec conformat, estés a favor del Tresor Públic, per l'import del depòsit.
  
4. Tot licitador haurà de constituir davant la Mesa de Subhasta el depòsit de garantia, en metàl·lic o xec conformat a favor del Tresor Públic, que serà almenys el 20% del tipus d'aquella, depòsit que s'ingressarà en ferm en el Tresor si els adjudicataris no satisfan el preu de la rematada, sense perjudici de les responsabilitats en què incorreran pels majors perjudicis que sobre l'import del depòsit origine la inefectivitat de l'adjudicació.
  
5. En cas que no resulten adjudicats els béns en una primera licitació, la Mesa de Subhasta podrà realitzar una segona licitació, si ho considera procedent, fixant el nou tipus de subhasta en el 75% de l'import de la primera licitació, o bé anunciarà la iniciació del tràmit d'adjudicació directa, que es portarà a terme d'acord amb l'article 150 del Reglament General de Recaptació.
  
6. L'adjudicatari haurà de lliurar a l'acte, o dins dels cinc dies següents, la diferència entre el depòsit constituït i el preu d'adjudicació.
  
7. Si quedaren béns sense adjudicar, s'iniciarà el tràmit d'adjudicació directa, per un termini màxim de sis mesos, i es podran presentar ofertes en sobre tancat, a partir d'aquest moment, a la Mesa de Subhasta.
  
La Mesa de Subhasta obrirà les ofertes presentades a l'acabament del termini del mes des del seu inici, i podrà procedir a l'adjudicació dels béns si alguna d'aquestes es considera suficient en aquell moment. En cas contrari, s'anunciarà l'extensió a un mes més per a presentació de noves ofertes, o millora de les ja existents, sense perjudici de la validesa de les ofertes presentades fins a aquest moment, i així successivament amb el límit total de sis mesos. El preu mínim en adjudicació directa serà el tipus de subhasta en primera licitació quan no s'haja considerat procedent realitzar una segona licitació; si haguera existit segona licitació no hi haurà preu mínim.
  
8. L'Agència Tributària es reserva el dret a demanar l'adjudicació per a l'estat del bé que no haguera sigut objecte de rematada, conforme al que s'estableix en l'article 158 del Reglament General de Recaptació.
  
9. Quan es tracte de béns inscriptibles en registres públics, els licitadors es conformaran amb els títols de propietat que hagen aportat a l'expedient, sense dret a exigir-ne altres; aquests títols estaran a disposició dels interessats a les oficines de la dependència de l'AEAT de Castelló, on es podran examinar tots els dies hàbils a partir de la publicació d'aquest anunci, des de les 09.00 a les 14.00 hores, fins al dia anterior al de la realització de la subhasta. Si no estan inscrits els béns en el registre, l'escriptura d'adjudicació és títol, mitjançant el qual es pot efectuar la immatriculació en els termes previstos en l'article 199.b) de la Llei Hipotecària i en els restants casos s'ajustaran al que s'estableix en el títol VI de la dita llei.
  
10. Totes les despeses i impostos derivats de la transmissió, inclosos els derivats de la inscripció en el Registre de la Propietat de l'ordre de cancel·lació de càrregues posteriors, seran a càrrec de l'adjudicatari.
  
Pel que fa a l'estat de deutes amb la comunitat de propietaris, que poguera haver-hi, dels habitatges o locals, l'adjudicatari exonera expressament l'AEAT, a l'empara de l'article 9 de la Llei 49/1960, de 21 de juny, de Propietat Horitzontal, modificat per la Llei 8/1999, de 6 d'abril, de l'obligació d'aportar certificació sobre l'estat dels deutes de la comunitat, sent a càrrec d'aquest les despeses que queden pendents de pagament.
  
11. El procediment de constrenyiment només se suspendrà en els termes i condicions assenyalats en els articles 135 i 136 de la Llei General Tributària.
  
En tot allò que no es preveu en aquest anunci cal ajustar-se a allò preceptuat en les disposicions legals que regulen l'acte.
  
Relació de béns a subhastar
  
Lot únic. Rústica, concessió minera per a l'explotació d'argila denominada Artel, amb el número 2.147 d'expedient; extensió superficial: 58 hectàrees, 67 àrees, 69 centiàrees i 31 dm2, corresponent a dues quadrícules mineres, situades als termes municipals de Segorbe i Castellnovo, amb punt de partida al terme municipal de Segorbe. El punt de partida per a la designació de rumbs és la intersecció entre el meridià 3 graus, 13 minuts, 0 segons E, i el paral·lel 39 graus, 51 minuts, 0 segons N. S'ha assenyalat la següent direcció de rumbs: del punt de partida al punt primer: 616,97 m2 en la intersecció del meridià 3 13'0''E i el paral·lel 39 51'0''N; del punt primer al segon, 951,01 m2 en la intersecció del meridià 3 13'0''E i el paral·lel 39 51'20''N; del punt segon al tercer, 616,97 m2 en la intersecció del meridià 3 13'40''E i el paral·lel 39 51'20''N; i del punt tercer al punt de partida, 951,09 m2 en la intersecció del meridià 3 13'40''E i el paral·lel 39 51'0''N, segons el plànol de demarcació a escala un/cinc mil.
  
Són les finques número 16.327 de Segorbe i 4.650 de Castellnovo, inscrites en el Registre de la Propietat de Segorbe al tom 394, llibre 156 de Segorbe, foli 166, anotació LL, i al tom 314, llibre 26 de Castellnovo, foli 46, anotació L. Anotat en el Llibre Registre número 3, foli 71 (revers) de Drets Miners de Castelló, dependent del Servei Territorial d'Indústria i Energia de la Generalitat Valenciana. Valorat en 937.995.034 pessetes. Tipus de subhasta en primera licitació: 239.533.958 pessetes.
  
L'adjudicació quedarà condicionada a l'acreditació davant del Servei Territorial d'Indústria i Energia del que s'estableix en l'article 123.3 del Reglament General per al Règim de la Mineria de 25 d'agost de 1978 (BOE número 295, d'11 de desembre de 1978):
  
a) Capacitat legal suficient.
  
b) Solvència tècnica i econòmica mitjançant la presentació dels documents a què es refereixen els articles 68 de la Llei de Mines de 21 de juliol de 1973 (BOE número 176, de 24 de juliol de 1973) i 89 del seu reglament.
  
Càrregues i gravàmens anteriors: no es coneixen.
  
El valor de les puges, segons el tipus, atenent l'escala següent:
  
Tipus de subhasta Valor de les puges
  
Fins a 50.000 PTA 500 PTA
  
De 50.001 PTA a 100.000 PTA 1.000 PTA
  
De 100.001 PTA a 250.000 PTA 2.500 PTA
  
De 250.001 PTA a 500.000 PTA 5.000 PTA
  
De 500.001 PTA a 1.000.000 PTA 10.000 PTA
  
De 1.000.001 PTA a 2.500.000 PTA 25.000 PTA
  
De 2.500.001 PTA a 5.000.000 PTA 50.000 PTA
  
De 5.000.001 PTA a 24.450.195 PTA 100.000 PTA
  
Més de 29.516.730 PTA 250.000 PTA
  
El valor entre puges s'anirà incrementant quan com a conseqüència de les diverses postures es passe a un tram superior de l'escala.